Werkesel het 'n netjiese aandpak - Motors - Windhoek Express
Tuesday, October 26th, 2021 23:28:52
Ford se Ranger XL Sport
24 June 2021 | Motors
Met bakkie pryse, veral die luukser dubbelkajuitmodelle, wat die hoogte inskiet, begin meeste vervaardigers die lig sien om goedkoper alternatiewe in die mark vry te stel ten einde verkope te stimuleer. Dink maar aan Isuzu se gewilde X-Rider modelle.
Terwyl Ford bakkie liefhebbers almal droom van 'n Raptor of Wildtrak dubbelkajuit viertrek, is die finanisiële realiteit dat pryse vir hierdie nuwe spogbakkies buite meeste kopers se vermoë val.
Ford SA het dan ook onlangs 'n Sport-pakket vir sy goedkoper Ranger XL-modelreeks werkbakkies bekendgestel ten einde hierdie goedkoper modelle se verkope onder leefstylkopers te probeer aanjaag.
Die Ranger XL se voorkoms is buitelangs opgekikker deur dit toe te rus met 'n Sport pakket wat glans-swart sierrooster, swart pyprolstaaf, swart agterste buffer en swart 17" 'Panther' ontwerpte allooiwiele met fris veldrybande insluit. Daar is ook 'n sleepstang ingesluit en die agterklap vertoon 'n swart "Sport" kenteken. Kopers kan vir net duskant N$5000 ook swart kanttrappe kry soos met ons toetsmodel.
Die resultaat is 'n aangename verrassing met die bakkie wat nou sportief en aggressief vertoon.
Binnekant is die Ranger XL Sport tipies Ranger, maar sonder meeste van die luukshede wat byvoorbeeld in die Wildtrak aangetref word.
Dit is 'n werkesel dubbelkajuit en al die broodnodige en belangrike magêftertjies is daar. Wat egter pla is die oormatige harde plastiek oppervlaktes in die kajuit. Terwyl dit verstaanbaar is gegewe die prys, kon Ford dit tog probeer verbloem het vir 'n minder spartaanse ambiaans. Sitplekke is met 'n goeie material beklee en sit heel gerieflik.
Die lugversorger werk goed, weliswaar nie elektronies nie, maar dit is minder belangrik in 'n werkesel. Die stuur kom ook net met hoogteverstelling.
Wat egter broodnodig is en ontbreek, is parkeergonsers vir die agterkant. Die bak is hoog en belemmer nogal sig wanneer dit in knap spasie geparkeer moet word. Dit is gelukkig beskikbaar teen 'n ekstra koste.
Ons toetsvoertuig het die N$6 000 opsionele ekstra 8" infotainmentstelsel gehad wat met die uitstekende Ford SYNC3 stelsel kommunikasie, klank en navigasie beskikbaar maak met behulp van Apple CarPlay en Android Auto skakeling.
Aandrywing in die Ranger XL Sport kom danksy Ford se bekende en beproefde 2.2 viersilinder turbodieselenjin wat al effe lank in die tand raak. Die enjin lewer 118kW en 385Nm se piekkragte wat krag na al vier die wiele stuur deur middel van 'n 6-gang outokas wat welbekend is uit die ouer generasie Rangers. 'n Handratkas is ook beskikbaar.
Ons kon die XL Sport ook in die veld gaan beproef. Die 6-gang outomaties met behulp van HDC (Hill Descent Control), viertrek in hoë- of lae strek en ewenaarslot het die XL Sport gemaklik in die veld deur en oor uitdagende terrein laat beweeg. Ook in dik, los sand het die XL Sport beïndruk. Ek kon selfs 'n groot vrag perdevoer laai met die XL Sport wat die meer as 3 ton gewig moeiteloos gesleep het oor die tweespoor sandpaaie van die Sandveld.
Op die teer en selfs teen 110kpu op die grondpad, het die XL Sport bogemiddeld hanteer en het ons nooit ervaar dat die bakkie onstabiel met onnodige bakrol was nie. Weliswaar was die wiele vir die grondpad afgeblaas tot met 1.2b agter en 1.8b voor terwyl die breë veldry rubberse goeie greep ook 'n bydrae gelewer het.
Ons moet Ford gelukwens met die XL Sport. Die werkesel het 'n netjiese aandpak aangetrek en die resultaat is 'n oulike, eerlike, gewillige en netjiese bakkie wat kopers goeie waarde vir geld bied en met die vooruitsig van goeie inruilwaarde later.